ธนาคารกรุงเทพขอ3ปี ปักฐานที่เขมร
แบงก์กรุงเทพขอ 3 ปี วางรากฐานสาขากัมพูชา รับเปิดตัวเออีซี
16 มิ.ย. 2558

แบงก์กรุงเทพขอ 3 ปี วางรากฐานสาขากัมพูชา รับเปิดตัวเออีซี
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวภายหลังการเปิดธนาคารกรุงเทพ สาขากัมพูชา ที่กรุงพนมเปญ อย่างเป็นทางการ เมื่อวันที่ 15 มิ.ย. ถือเป็นสาขาต่างประเทศแห่งที่ 29 จากทั้งหมด 30 แห่ง ว่า สาขากัมพูชาเป็นสาขาเต็มรูปแบบ (Full Branch) ให้บริการทางการเงินครบวงจร เพื่อสนับสนุนลูกค้าทุกกลุ่ม ทั้งธุรกิจไทย กัมพูชา และต่างชาติ โดยในระยะแรกเป็นการให้บริการลูกค้าธุรกิจรายใหญ่ของไทย ทั้งที่มีธุรกิจในกัมพูชาอยู่แล้ว และผู้ที่เตรียมขยายธุรกิจมายังกัมพูชา นอกจากนี้ยังเจาะกลุ่มรายย่อยเจ้าของธุรกิจและพนักงานของบริษัทลูกค้าด้วย
ทั้งนี้ ธนาคารมีเป้าหมายสร้างความสัมพันธ์ที่ดีกับลูกค้าธุรกิจท้องถิ่น ซึ่งมีลักษณะเป็นธุรกิจครอบครัว มีความใกล้ชิดกับไทย คาดว่าต้องใช้เวลาวางรากฐานไม่น้อยกว่า 3 ปี แต่เชื่อว่าเครือข่ายของธนาคารกรุงเทพที่ครอบคลุมมากที่สุดในอาเซียนจะสนับสนุนลูกค้าท้องถิ่นขยายตลาด หรือหาโอกาสใหม่ๆ จากการเปิดประชาคมเศรษฐกิจอาเซียน (เออีซี) ได้
นายโฆสิต ปั้นเปี่ยมรัษฎ์ ประธานกรรมการบริหารธนาคารกรุงเทพ กล่าวว่า เศรษฐกิจไทยที่โตช้า ทำให้ต้องร่วมมือกับลูกค้าขยายตลาดในต่างประเทศ ทั้งในรูปการย้ายฐานผลิตเพื่อให้สิทธิโควตาส่งออกไปตลาดที่สาม เช่น สหภาพยุโรป และกลุ่มที่ต้องการเพิ่มสัดส่วนการตลาดในกัมพูชา จึงเข้ามาผลิตแข่งขันกับคู่แข่งเช่นเวียดนาม
“การมีสาขากัมพูชาเป็นโอกาสที่ดีของผู้ประกอบการเอสเอ็มอีของไทย”นายโฆสิต กล่าว